
Tämä teos on kaikille niille, joiden mieli


huutaa taustalla, vaikka kuinka yritätkin


hymyillä.


Niille, jotka ovat ypöyksin, mutta ihmisten


ja äänien ympäröiminä.


Linnuille,


jotka eivät kykene lentämään,


vaikka kuinka haluaisivat.









Sisältövaroitus ja teoksen ydinsanoma


Teos käsittelee mielenterveyden vaikutuksia nuorten elämään. On tärkeää kuulla, mitä nuoren mielessä liikkuu niinä hetkinä, jolloin aallot vyöryvät kiviä vasten kuin yrittäen rikkoa ne voimallaan.


Tämä teos kuvaa myös, kuinka tietämättömyys voi satuttaa yhtä paljon kuin tietoisuus, sekä sitä, miten näiden tasapaino ei tapahdu itsestään.


Sisältö saattaa sisältää seuraavia teemoja;


- Itsetuhoisuus


- Päihteiden hyväksikäyttö


- Mielenterveyden häiriöt


- Myrkylliset ihmissuhteet


- Henkinen ja persoonallinen epävakaisuus


Vaikka tämä teos onkin tärkeä sanomaltaan, ei se saata soveltua kaikille lukijoille.


Olethan siis tietoinen riskistä, jonka otat lukemalla tämän kirjan loppuun saakka.










Prologi


Sireenit ulvoivat pimeässä illassa. En kyennyt katsomaan taakseni, enkä nostamaan päätäni katsoakseni eteeni. Mitä oli tapahtunut? Miten päädyin tähän tilanteeseen? Katsoin käsiäni ja aloin vapista. Edessäni oli hänen ruumiinsa, mutta nyt hän ei hymyillyt minulle. Hänen kasvoiltaan oli kadonnut tuo elämän henki ja lämpö alkoi valua pois hänen kehostaan. Yritin liikkua, mutta en vain kyennyt. Katsoin uudestaan käsiäni, nuo veren peittämät sormet ja kuivat kämmenet. Ne eivät olleet minun käteni. Ei, nuo olivat jonkun toisen kädet, olin varma siitä.


Puhelin vierelläni alkoi väristä. Vihertävä valo paloi sen näytöllä ja näytti hätänumeroa. En kyennyt koskettamaan sitä. En kyennyt edes hengittämään. Kuka tämän oli tehnyt? Kuka oli vastuussa tämän ihmisen hengestä? Puhelin jatkoi soimistaan ja jokin sisältä kumpuava voima käski minun vastata. Niinpä otin puhelimen täriseviin käsiini ja painoin vihreää luuria:


-Gwendolyn, kuulin ääneni sanovan.


-Hei. Tässä on Alice Collin, hätäpalvelusta. Soititte minulle hetki sitten, ilmoittaen löytämästänne ruumiista. Ambulanssi ja poliisi ovat lähistöllä ja jonkun pitäisi mennä ohjeistamaan heidät paikalle, naisvirkailijan ääni totesi kylmän rauhallisena luurin toisella puolella. Minulla meni hetki tajuta, että minun olisi sanottava jotain ja noustava ylös, jotta voisin opastaa poliisit paikalle.


-Kyllä, huomaan nyökkääväni. Yritän nousta, mutta kehoni jokainen lihas on jäykkä kuin rautakanki. Nainen huokaa ja odottaa vastaustani. En kuitenkaan kykene sanomaan mitään. En edes tiedä, mitä minun pitäisi sanoa:


-Ilmoitatko heille, että odotan risteyksessä ison tien varrella, jotta he tietävät, mistä kääntyä koulun tiluksille? saan sanotuksi käheästi. Nainen vastaa minulle jotakin, mutta olen liian poissa tolaltani ymmärtääkseni, niinpä yritän nousta ylös ruumiin viereltä, mutta en vieläkään onnistu.


Saan luvan sulkea puhelimen, ja tiputan sen sitten kädestäni. Vanha muovilätyskä kolahtaa kumeasti lattialle, liveten otteestani. Tuijotan hetken ruumista ja suljen sitten silmäni.


Mitä juuri tapahtui?










Luku 1


Auto kaartaa kauniisti suunniteltuun pihaan. Tummennettujen ikkunoiden takaa näen vain pensaita ja pylväitä, mutta kun kuljettaja avaa vasemmanpuoleisen oven suuni loksahtaa auki. En voi uskoa, että edessäni kohoaa Evangeline Yamin kartano. Hän etsii itselleen kuulemma siivoojaa ja henkilökohtaista palvelijaa. Rahanpuutteemme vuoksi, halusin, että saisin häneltä paikan. Voisin kenties tienata rahaa kouluun pääsyä varten, jottei äitini tarvitsisi huolehtia minun pärjäämisestäni liikaa.


Kävelen ihastellen suurta eteishallin punaista mattoa. En ole koskaan ollut missään näin kauniissa paikassa. Kenties vain nähnyt vilaukselta ulkopuolelta, mutta ei meillä ollut koskaan varaa käydä missään linnoissa tai museoissa… Katto on varmaan neljän metrin korkeudessa! Sitä koristaa mitä upeimmat freskot. Seinät ovat täynnä toistaan mahtavampia maalauksia ja maljakoita, ikkunat on somistettu verhoin ja punainen mattokin on varmaan juuri imuroitu. Tämä paikka on kuin kuninkaanlinna tosiaan!


Kuski jäi odottamaan minua ulos, mutta onneksi minulle avattiin ovi ja toivotettiin tervetulleeksi muiden työntekijöiden puolesta. Hovimestari kävelee nyt edelläni johdattaen minua rouvansa luokse. Astelen selkä suorassa uudessa leningissäni. En yleensä käytä mekkoja, mutta äiti vaati, että ostaisimme tämän tehdäkseni vaikutuksen. Violetin sävyiset hiukseni ovat tapansa mukaan kiharalla, mutta eivät kuitenkaan takussa ja sotkussa. Ihollani on kevyt kerros puuteria ja ripsivärini on pysynyt siistinä automatkan ajan. Tunnen oloni kumman pieneksi, vaikka olenkin sataseitsemänkymmentäkahdeksan senttiä pitkä. Katsellessani ympärilleni, kaikki saa minut tuntemaan itseni vieraaksi ihan uudella tavalla.


Ovi avautuu narahtaen vanhaan huoneeseen, jota koristaa tumma mahonkipöytä ja paksut samettiverhot. Pöydän takaa kuuluu köhähdys, jota en osannut odottaa. Huomaankin pian, että edessäni istuu itse rouva Yami tummassa leningissään. Kuin mielemme olisivat kosketuksissa toisiinsa, hän hymyilee minulle kiinnittäen huomionsa leninkiini, joka muistuttaa hänen omaansa huomattavankin paljon.


-Oletan, että olet Gwendolyn Redwood, rouva nyökkää vieläkin tutkien olemustani. Hovimestari poistuu huoneesta oven toiselle puolelle huomaamattomasti. Nielaisen ottaessani askeleen eteenpäin:


-Kyllä, rouva Yami. On kunnia seistä edessänne omassa kodissanne, niiaan ja katson kartanon leidiä silmiin. Hän ei näytä sitä, mutta huomaan tyytyväisyyden naisen tummissa silmissä. Ikä on kaivertanut jälkensä hänen kasvoilleen, mutta jotenkin hänestä saa nuoren vaikutelman. Yamin ikää on mahdoton arvailla, joten en käytä siihen sen enempää aikaa, vaan keskityn kanssakäymisen onnistumiseen.


-Osaat selvästi käyttäytyä, ja näyttää soveliaalta. Millainen on taustasi omien sanojesi mukaan? Ja kyllä, luin paperisi, mutta haluan sinun kertovan oman versiosi tapahtumista, rouva Yami nostaa leukaansa. Minun pitää pidätellä itseäni, etten vajoaisi hänen tumman vihreisiin silmiinsä ja alkaisi ajelehtia omissa ajatuksissani. Täten kokoan ajatukseni nostaen hieman leukaani:


-Jos minulta kysytään, olen opetellut tekemään sen, mikä on tarpeellista, käyttäytymään ja keskittymään siihen, mitä teen. Kenenkään elämä ei ole helppoajokaisella on omat virheensä. Minun virheilläni on ehkä painoarvoa, mutta ne eivät vaikuta työskentelyyni.


Huomaan leukani jähmettyvän paikoilleen hartioideni kanssa. Evangeline Yami katsoo minua arvioiden, mutta pysyn ryhdissä. Elämäni on tästä haastattelusta kiinni. Jos saan paikan, saatan päästä opiskelemaan jonnekin niillä rahoilla, jotka tienaan. Vanhemmilleni en voi paljoa antaa, mutta he selviävät kyllä. Ovat selvinneet, ja tulevat selviämään…


-Hyvin vastattu nuorukainen, rouva Yami nyökkää tyytyväisenä. Jokin sulaa sisälläni; olen selvinnyt ensimmäisestä kysymyksestä. Mitäköhän hänellä on vielä mielessään?


-Entä mitä tekisit rahoilla, jotka saisit tästä työstä?


-Käyttäisin ne opiskeluun, hakisin siihen lukioon, johon rahani riittäisivät, rouva Yami, huomaan selittäväni rauhallisena, vaikka käteni tuntuvat irtoavan tärinästäni. Kylmät väreet virtaavat kehoni läpi ja yritän olla säpsähtämättä. Jokin tässä paikassa tuntuu vaanivan minua. Yamin silmien tuijotus porautuu kehooni saaden verenikin pysähtymään. En osaa enää olla paikallani.


Yritän lukea, mitä vanhus edessäni tuumii. Se on kuitenkin turhaa, sillä hänen ilmeensä on kuin talon seinä, vakaa sekä murtumaton. Hänen kasvoillaan on mysteerinen ilme, joka kertoo, että hän miettii jotakin tai salaa asioita. Miksi minusta tuntuu, että tunnen hänet jostain?


-Mitä haluaisit opiskella tulevaisuudessa, jos saisit siihen mahdollisuuden, rouva virnistää rauhallisena. Hän viimeinkin vaihtaa asentoaan ja tuntuu nyt hieman rennomman oloiselta. Minun pitäisi vastata jälleen jotakin fiksua, saadakseni hänet vakuutetuksi, että olen täydellinen ihminen. Jokin minussa kuitenkin sanoo, että minun kuuluisi sanoa totuus. Niinpä päätän muotoilla totuuttani hieman:


-Jos totta puhun, en ole varma. Haluaisin ammatin, joka olisi tärkeä ja antaisi minulle mahdollisuuden elää rauhassa ja vapaana. Jos saisin tämän työn, voisin oikeasti panostaa koulutukseeni, eikä minun tarvitsisi murehtia mitä vanhempani ajattelevat, tai riittävätkö heidän rahansa.


Evangeline Yami pohtii jälleen jotakin. Hänen kulmiensa väliin ilmestyy huoliryppy, mutta pian se katoaa yhtä nopeasti kuin ilmestyikin. Hänen olemuksensa muuttuu rauhallisen rennoksi:


-Olen päättänyt antaa sinulle tämän mahdollisuuden. Haastattelin muutamia tyttöjä ennen sinua, ja heistä yksi oli lupaava, mutta sinä ansaitset tämän, sillä hänellä on varaa opiskella lukiossa. Hänen vanhempansa pärjäävät paremmin kuin hyvin, kun taas sinä joutuisit itse maksamaan opintosi. Tervetuloa kartanooni, neiti Gwendolyn, Yami hymyilee. Kehoni valtaa suuri helpotuksen tunne ja hartiani meinaavat lysähtää kasaan. Pidän kuitenkin ryhtini yllä. Niiaan syvään, kiittäen rouvaa hänen armollisuudestaan:


-Ette tule katumaan päätöstänne, lupaan sen!


-Toivotaan niin, rouva Yami nousee tuolistaan ja olen vähällä rynnätä hänen luokseen auttamaan. Pysyn kuitenkin paikallani katsoen vanhuksen liikehdintää pää kylmänä. Rouva kävelee kohti suurta kirjahyllyä kädet selkänsä takana, mekon helma laahaten lattiaa pitkin.


Käännän katseeni Evangeline Yamin suuntaan ja huomaan, kuinka hän sivelee kehystettyjä kuvia sekä kirjoja hyllyssään. Hänen liikehdintänsä on kevyen näköistä, kuin joutsenella. Verhot tummentavat tunnelmaa huoneessa, luoden varjoja naisen kasvoille hänen hymyillessään haikeana:


-Tulehan lähemmäs, tyttöseni, hän kehottaa katse valokuviin uppoutuneena.


-Tässä näet sisareni, hän on rehtorina eräässä akateemisessa koulussa Britanniassa. Jos teet työsi tämän kesän aikana tarpeeksi hyvin, saatat päästä siivoamaan hänen kouluunsa. Kenties saatat saada opiskelupaikankin sieltä ja pääset maksamaan sen työlläsi. Siten saat rahaa säästöön tulevaisuuttasi varten.


Silmiini syttyy toivon kipinä. Näen sen rouva Yamin omista silmistä. Hänen hymynsä levenee hieman. Korjaan helmaani ja sipaisen hiukseni korvan taakse, miettien, mitä minun pitäisi vastata tähän ehdotukseen:


-Se olisi kunnia, rouva Yami, niiaan uudelleen katse lattiassa. Suoristautuessani näen hänen kädessään pienen rintaneulan. Sitä koristaa vihreä smaragdi, ja hopeinen lehti. Symboli näyttää jostain syystä tutulta, mutta en saa ajatustani kiinni, mistä muistan sen…


-Saat tämän kesän lopussa, jos olet tehnyt työsi kunnollisesti. Se on sisareni koulun symboli. Tällä tavoin ihmiset tietävät, että olet ansainnut paikkasi koulussa, rouva Yami selittää käheän pehmeällä äänellään. Huomaan hänen käsiensä tärisevän, hän ei ehkä osaa vielä luopua rintaneulastaan, mutta yrittää kaikkensa. Väännän hymyn huulilleni ja teen kaikkeni näyttääkseni kiitolliselta. En osaa vastata mitään. Vaikka olenkin kiitollinen, en jostain syystä osaa näyttää sitä ollenkaan ulospäin.


Onnekseni hovimestari astuu sillä hetkellä huoneeseen, jättäen oven auki odottavasti. Hän ei sano mitään, mutta katsoo kartanon omistajaa kysyvästi. Miehen puku on kuin uusi, valmistettu kalliista kankaasta ja tehty varmaankin mittatilauksena hänelle. Katsoessani miehen kasvoja näen elämän hänen silmistään. Näen, kuinka paljon hän kunnioittaa rouva Yamia, kuinka hän olisi valmis tekemään mitä tahansa tämän vuoksi. Huomaan, että minun on aika mennä, sillä rouva tarvitsee lepoa. Hän on iäkäs, eikä näytä voivan hyvin.


-Huomenna, kun tulet töihin, joku odottaa sinua aulassa, antaa sinulle vaatteet ja ohjeistaa sinulle työkuvasi. Saatamme nähdä, mutta jos emme, niin toivotan sinut lämpimästi tervetulleeksi kartanooni! Yami toteaa nyt ranskaksi kävellessään työpöytänsä äärelle vaivalloisesti.


-Kiitos teille! On kunnia olla täällä töissä, kiitän englanniksi niiatessani ja poistun hovimestarin kanssa aulaan.


Katsahdan vielä ympärilleni, hahmottaakseni, missä rouvan työhuone on sekä mihin tulen huomenna aamulla. Huomaan hovimestarin katsovan minua uteliaana:


-Minkä ikäinen olet?


-Olen pian 16, totean katsoessani hänen olemustaan. Hovimestari nyökkää hieman yllättyneenä, mutta ei sano mitään, kävelee vain avaamaan ulko-oven minulle. Kiitän häntä kävellessäni ovesta ulos ja astuessani autoon, huomaan hänen menneen jo takaisin sisälle.


Tästä tulee mielenkiintoinen kesä!










Luku 2


Yritän pysyä paikoillani auton takapenkillä. Tämä tie on todellakin vuoristorata. Kuulen oksien kohisevan auton kattoon ja mietin, missä tämä akatemia oikein on. Kuten rouvani mainitsi, jos tekisin hyvin, pääsisin hänen siskonsa kouluun Britanniaan. En kuitenkaan ole enää se ihminen, joka olin kesällä. Olen muuttunut. Nyt minulla on salaisuus, jota pakenen.


Tunnen mustan Skodan hidastavan viimein vauhtiaan. Kaarramme oikealle. Näenkin pian suuren rautaisen portin, jonka edessä odotamme. Auton sivuikkunoista näkyy vain tiheää metsää. Portin korkealle ulottuvat rautapiikit muistuttavat minua vankilan sisäänkäynnistä, aiheuttaen minulle kylmiä väreitä. Kuljettajani on keski-ikäinen mies, jonka kasvoja en ole nähnyt hänen maskinsa ja aurinkolasiensa takaa. Korona on jättänyt jälkensä nykyisiin normeihin…


Nyt kun mietin, kuski ei ole sanonut minulle sanaakaan. En tiedä hänen nimeään, en ole nähnyt hänen kasvojaan. Mistä tiedän miehen olevan luotettava? Hänhän voisi viedä minut vaikka minne! Toisaalta, hän oli ainoa pukuun sonnustautunut henkilö odottamassa lentokentän kuljettaja-alueella. Ilman mitään kylttiä tai muutakaan indikaattoria siitä, että olisi kuljettajani. Hän vain kysyi nimeäni ojentaen kättään ottaakseni laukkuni. Miten en jo silloin osannut kyseenalaistaa hänen sanattomuuttaan? Tai edes varmistaa, että hän vie minut oikeaan paikkaan? Miten pystyn edes luottamaan tuntemattomiin miehiin kasvettuani Ranskan slummeissa koko lapsuuteni? Luulisi, että se olisi opettanut minulle vaikka minkälaisia puolustautumis- ja suojelukeinoja. Ei näköjään…


Rautainen portti aukeaa hitaasti edessämme. Ajaessamme siitä sisään, pidätän hengitystäni. Huomaan sydämeni jättävän muutaman lyönnin välistä paniikkikohtauksen hiipiessä ihoni alle terävillä kynsillään. Lapsuuteni negatiiviset muistot koulun vaihdosta Ranskassa tulvivatkin mieleeni, vaikka kuinka yritän tunkea niitä pois. Nyt ei ole se aika päästää kaikkia niitä muistoja vellomaan mielessäni! Tämä on tärkeää. En saa epäonnistua ensivaikutelman luomisessa täällä, sillä tämä on ainoa mahdollisuuteni saada edes jotenkin parempi tulevaisuus itselleni! Autoa kohti kävelevä nainen kuitenkin karkottaa suurimmanosan mieleen tunkeutuvasta pakokauhustani. Vihreä pukee niin häntä, kuin hänen sisartaankin.


Huomaan yhdennäköisyyden helposti heidän silmistään ja tuosta vihreän leningin peittämästä vartalon hentoudesta. Rouva Yamin sisar tervehtii minua lempeällä hymyllään ikkunan läpi. Kuski avaa oikeanpuoleisen oven minulle, jotta pääsen ojentamaan käteni noustakseni autosta hienostuneesti rouva Yamin oppien mukaan.


-Onneksi pääsit turvallisesti perille, Gwendolyn! nainen levittää kätensä kuin halatakseen, muttei ota askeltakaan minun suuntaani. Hänen hiuksensa on kiedottu tiukalle nutturalle niskaan, mutta näen iän tekemät rypyt hänen silmäkulmissaan. Hän on kuitenkin selvästi Evangelinea nuorempi.


-Nimeni on Charlotte Yami ja olen Silverleaf Akatemian rehtori, nainen korjaa ryhtiään katsoessaan minun paitaani kiinnitettyä rintaneulaa, jonka sain hänen sisareltaan. Vihreä smaragdi kiiltää hänen omissa silmissään saman värisenä. Jokin murtuu hänen sisällään, mutta hän ei näytä sitä yhtä selkeästi ulkoisesti.


-Kiitos rouva Yami. On kunnia päästä kouluunne ja lupaan ansaita paikkani täällä, niiaan katse hänen silmissään. Huomaan kuskin ottavan laukkuni takakontista, asettaen sen taakseni. Sitten hän kävelee vakain askelin kuskin paikalle ja ajaa pois portista. Pian en edes kuule auton ääniä kuoppaisella metsätiellä. Toivottavasti en tulisi näkemään häntä enää. Minulle jäi niin outo tunne tuosta kuskista, että uskon hänen olevan mukana jossain salaperäisessä…


Charlotte Yami tutkii minua katseellaan. Jokin hänessä antaa minulle kylmät väreet. Toisin kun hänen sisarensa, en tunne oloani turvalliseksi. Huomaan, että minun on vaikea luottaa tähän henkilöön. Rouva Evangeline huokui lämpöä ja lempeyttä, mutta hänen sisarensa tuntuu olevan täysi vastakohta. Ehkä olen vain liian varuillani, sillä en osannut luottaa kuskiinkaan, olin muutenkin liian lähellä paniikkikohtausta autossa, että se varmaan vaikuttaa vielä kehooni. Äkkiä huomaan silmäkulmassani tumman hahmon, joka lähestyy meitä.


-Tervehdys Draco! Charlotte piristyy. Hänen viereensä kävelee minua päätä pidempi poika, joka on pukeutunut koulun mustaan ja vihreään koulupukuun. Hänen kravatissaan on kunniamerkki, joka muistuttaa etäisesti omaani. Sitä koristaa kaksi hopeista höyhentä, joiden keskellä on hopeinen lehti sekä kaksi smaragdia. Huomaan, että hän on hyvin korkeatasoinen opiskelija ja ollut täällä jo jonkin aikaa.


Poika silmäilee minua kuin arvioiden, kauanko tulen kestämään täällä. Hiukseni alkavat muuttua suoriksi kosteassa ilmassa. Tunnen itsetuntoni jäätyvän hetki hetkeltä enemmän. Sydämeni pauke tuntuu jälleen turhan kovaa rintakehässäni. Tilanne tuntuu liian ahdistavalta. Tarvitsen tilaa ja omaa rauhaa ympärilleni, ennen kuin paniikkikohtaukseni yltää täyteen potentiaaliinsa.


-Draco, tässä on meidän uusi oppilaamme! Opastaisitko häntä koulumme tavoille sekä näyttäisitkö hieman paikkoja. Muut uudet oppilaat saapuvat vasta huomenna, joten teillä ei ole kiirettä, Charlotte katsoo pojan harmahtavan kultaisia kasvoja, jotka ovat lähellä omaa ruusuista sävyäni. Poika katsahtaa minua jälleen, mutta tällä kertaa hän ojentaa kättään minulle:


-Leo Draco Delvaux, hän esittäytyy virnistäen flirttailevasti. Hänen silmänsä tuntuvat sulalta suklaalta, kun viimein katson niihin. En osaa edes kuvailla, miten hänen katseensa vaikuttaa minuun. Tunnen, että polveni voisivat pettää sillä silmäyksellä, mutta akatemian rehtori saa minut takaisin maanpäälle:


-Mukavaa kierrosta, ja tervetuloa akatemiaan neiti Redwood, nainen sanoo kääntyen kannoillaan kohti valtavaa kartanon näköistä koulurakennusta pienellä kukkulalla. Neiti Redwood? Rouvani kutsui minua neiti Gwendolyniksi. Täällä taidetaan siis teititellä sekä käyttää ihmisten sukunimiä etunimien sijasta. Kummallista. Vanhanaikaista… Toisaalta, ihan tyylikästä.


Tajuan pian, että rehtori on jättänyt minut yksin tuon mystisen, ruskeasilmäisen, flirttailijan kanssa. Mitä minun pitäisi tehdä? ”Keskity!” kailotan itselleni pääni sisällä.


Poika viittoo kädellään meitä aloittamaan kierroksen. Hän on ottanut muutaman askeleen koulun suuntaan odottaen minua. Niinpä lähdemme kiertämään koulun pihaa. Aluksi hän ei sano mitään, mutta huomaan, että hän harkitsee sanojaan tarkkaan:


-Voit kutsua minua Leoksi, neiti Redwood, hän saa lopulta sanottua kapeiden huuliensa välistä katsahtaen metsikköön oikealla puolellamme. Huomaan, että jokin on vinossa.


-Ja minua voi kutsua vain Gweniksi, vastaan hänelle, jottei hiljaisuus ajautuisi liian pitkäksi. Tämä on yksi kiusallisimmista kokemuksistani koko elämässäni! Ainoa, joka voittaa tämän tuskan on se, kun tutustuin ihmisiin vaihdettuani koulua ensimmäisen kerran. Se vasta olikin jotain! Kaikki tuntuivat tietävän minut, mutta minä en tiennyt heistä mitään. Onnekseni en ollut siellä kovinkaan kauaa.


Käveltyämme kukkulan päälle saavumme tasaiselle alueelle, joka avartuu ympärillämme kauniisti. Huomaan pihan levenevän aukeaksi, jossa muutama oppilas istuskelee puiden lähettyvillä siellä sun täällä. Katsoessani oikealle, näen kaksi suurta ovea, jotka ovat tehty tummasta puusta ja varustettu tummalla metallilla. Niiden edestä kulkee sorainen hiekkapolku, joka on varmaankin tarkoitettu isommille kulkuvälineille, sekä oikeaksi kävelytieksi.


-Tässä näet koulun takapihan. Se on tarkoitettu välitunnin viettoon. Moni opiskelija viettää täällä aikaa kavereidensa kanssa, tai vain lukien. Tuolla oikealla taas, näet koulumme raja-aidan ja sen jälkeen metsää, joka on meidän käytössämme aina silloin tällöin. Aidassa on portti, josta pääsemme kulkemaan. Metsään on rakennettu isompi kivimuuri, jonka toiselle puolelle ei saa mennä, sillä se on kiellettyä aluetta.


Sisimmässäni syttyy toivo; täällä on metsää, johon voin mennä lepäämään ja harjoittelemaan. Mahtavaa! Leo huomaan toiveikkuuteni, mikä saa hänet hymähtämään:


-Tiedän tuon ilmeen, hän sanoo pilke silmäkulmassaan katsoen taas minuun. Yritän välttää katsomasta hänen silmiään. En vieläkään ymmärrä mikä niissä on, mutta en halua jäädä tuijottamaan!


-Kierretään koulun tilukset ja sitten mennään sisälle kiertelemään. Voin kantaa laukkuasi, jos se on liian painava, poika ojentaa kättään ottaakseen laukkuni. Kavahdan, kun hänen kätensä melkein hipaisee omaani. Hänestä huokuu lämpöä, joka tuntuu syleilevän minua hetken aikaa. Hän kuitenkin vetää kätensä kauemmaksi nähdessään reaktioni, jatkaen kävelyään. En kai loukannut hänen tunteitaan olemalla töykeä? Toivottavasti tämä ei nyt pilaa mahdollisuuksiani uuden ystävyyssuhteen solmimiseen…


-Eli tänne voi tulla milloin vain? huomaan kysyväni uteliaana. Yritän jatkuvasti vilkuilla häntä ja hänen leveitä hartioitaan. Miksi en voi lopettaa? Leo ei katso minuun, vaan jatkaa kävelyään. Hän hengähtää syvästi ulos:


-No ei nyt ihan, neiti Redwood. Näet, meillä on ulosmenokielto yhdeksän jälkeen, sillä käymme kymmeneltä nukkumaan.


-Joka päivä? henkäisen järkyttyneenä. Hän naurahtaa leikkisästi, muttei sano mitään. Tulemme pian pihan toiselle puolelle, koulun kulmaan. Kuulen suihkulähteen solisevan lähettyvillä. Muutaman askeleen päässä näenkin paviljongin, jonka keskellä on mitä kaunein suihkulähde marmoripatsaineen ja kaikkine muine koristeineen:


-Tämä on koulumme puutarha. Oppilaat saavat hoitaa rehtorin ruusupensaita, jos haluavat, tai vain tulla istuskelemaan noille penkeille, jotka on sijoitettu suihkulähteen lähistölle. Iltaisin täällä on valaistuksia sekä klassista musiikkia, Leo kallistaa päätä itsekin ihastuneena. Joku tuntuu pehmenevän hänen olemuksessaan, mutta sitten hän jatkaa:


-Moni tulee tänne piirtämään, tai ottamaan aikaa itselleen. Tarun mukaan, tämä paikka rakennettiin rakastavaisille, jotka muuttivat tähän kartanoon kolmesataa vuotta sitten.


Tällä hetkellä paviljonki on tyhjillään, mutta iltaisin täällä on varmaankin porukkaa. Muistan rehtorin sanoneen, että uudet oppilaat tulevat vasta huomenna, joten silloin täällä varmaan parveilee ihmisiä. Tätä paikkaa tulen siis välttelemään, vaikka se onkin kaunis.


Leo on jo melkein kartanon sivun toisella puolella, kun havahdun siihen, että olenkin jäänyt seisomaan paikoilleni. Ei hitsit… miksi pitää mokailla ekana päivänä? Millaisen vaikutuksen nyt annan tuolle komealle brunetelle? No jaa… aika jatkaa matkaa. Huomaan Leon katselevan hiuksiani hieman huvittuneena. Se saa oloni oudon vaivautuneeksi. Kirin hänet kuitenkin kiinni, kävellen sitten hänen ohitseen teeskennellessäni loukkaantunutta teatraalisesti.


-Mikä on noin hauskaa, murahdan muutaman askeleen päässä hänestä, kun tunnen hänen silmänsä vieläkin takaraivossani. Leo ottaa minut kiinni muutamalla askeleella. Hän yrittää pitää kasvonsa ilmeettömänä, mutta huvittuneisuus vain tihkuu läpi:


-Mietin vain, neiti Redwood, kuinka kauan hiustenne väri pysyy samana, ja mikä teidän reaktionne tulee olemaan, kun kuulette, ettei täältä saa lähteä ostamaan hiusvärejä, poika virnistää laittaen kätensä taskuihinsa. Ajatukseni pysähtyvät. Hän on oikeassa, reaktioni tulee olemaan suuri. Mutta en halua hänen näkevän kauhistustani, joten jatkan kävelyä neutraali ilme kasvoillani:


-Gwen, jos saan pyytää. Sitten, kun niin tapahtuu, aion palata omaan hiusväriini, herra Delvaux, hymähdän kuin hieno leidi konsanaan. Leo reagoi sukunimeensä yllättyneenä. Ilmeisesti kaikki kutsuvat häntä jollain hänen omista nimistään. Nyt onkin minun vuoroni olla hieman huvittunut.


Tulemme takaisin päätielle, joka nousee kohti koulua porteilta. Tämä paikka on täynnä polkuja ja pieniä ylämäkiä, sillä itse koulurakennukset sijaitsevat kukkulan huipulla. Mietin, tulenko koskaan ymmärtämään miten iso tämä paikka oikeasti on? Leo vaikuttaa fiksulta, mutta jokin hänessä epäilyttää minua. Rehtori pyysi häntä kertomaan minulle asioita, mutta hän on ollut hiljainen koko pitkän kävelymme. Nyt hän ohjaa minua mäkeä alas, kohti porttia, josta tulin tänne. Huomaan polkuja siellä täällä, joista osa vie metsään ympärillämme, toiset taas koululle tai tiluksille.


-Noniin Gwen tässä on pääportti, josta kaikki koulumme oppilaat ovat tai tulevat tulemaan sisään, kun tulevat tänne ensimmäistä kertaa. Teimme kierroksen ison tien kautta, mutta näytän nyt sinulle kävelypolut, joihin tulet tutustumaan kouluarkesi seassa, Leo selittää asiallisena.


-Eli jos joku tulee autolla, hän käyttää näitä isoja teitä, joilla kävelimme juuri? Entä, jos ihmiset kävelevät? tuumin ääneen hieroen leukaani ja kosketan alahuultanikin mietteliäänä. Huomaan Leon tummat hiukset jälleen, sillä välttelen vieläkin hänen silmiänsä. Hänen hiuksissaan on jotakin tuttua. Ne ovat tumman ruskeat, mutta ensikatsomalta ne näyttävät mustilta.


-Kyllä. Näillä isoilla teillä ei yleensä saa kävellä, sillä ne on tarkoitettu autoille. Lisäksi kävelijöille on omat oikopolkunsa. Tätä tietä, neiti Redwood, Leo viittoo taas kädellään minua liikkumaan johonkin. Katsahtaessani eteeni näen mahtavan näköisen polun, joka on somistettu vanhanaikaisilla, mustilla lyhtypylväillä. Kävellessämme polkua päädymme aukiolle, joka on rajattu metallisilla penkeillä. Aukeamalta lähtee hyvin monia pikkupolkuja, joihin on myöskin lisätty lyhtypylväitä. Harpomme aukean läpi, jossa tie jatkuu kohti rappusia, jotka nousevat tasanteelle ja koulun edessä olevalle vesilähteelle.


-Ja tässä onkin meidän koulumme! Saanko esitellä, Silverleaf Akatemia! Leo levittää kätensä ylpeänä.


Hän selvästikin rakastaa tätä paikkaa, onhan hän hopeisen lehden kantaja itsekin.










Luku 3


Alamme kapuamaan kohti koulurakennuksia. Täytyy myöntää, että tämä paikka on satumainen! Nämä puut ja pensaat kaiken kauneuden ympäröimänä. Täällä on jokaiselle jotakin ihasteltavaa, enkä edes ole nähnyt koko koulurakennusta sisältä. Kapuamamme rappuset ovat tehty taitavasti. En edes osaa sanoa mitä materiaalia niissä on käytetty, mutta jotakin kiveä kuitenkin. Olen onnellinen, etteivät ne kestä kovin kauaa, sillä laukkuni raahaaminen ei ole mukavaa. Pian onneksi kuulenkin toisen suihkulähteen solisevan lähellä.


Päästyämme rappusten yläpäähän, näen tuon ihanan suihkulähteen, nurmikon ympäröimänä ja koulun sen takana. Tuntuu kuin näkisin unta. Eihän tämä voi olla mahdollista. Ajattelin, että rouva Yamin kartano oli ihanasti suunniteltu, mutta tämä on ihan omaa luokkaansa. Siitä hehkuu jokin mystinen energia, jota en vain osaa ajatella. Pienenä vain kuvittelin tällaisia palatseja fantasiakirjojen maailmoissa asustaville prinsessoille, mutten koskaan ajatellut pääseväni opiskelemaan yhteen. Tiedän, että Ranskassa on lukuisia linnoja, kartanoita sekä muita hienoja rakennuksia, mutta asumissani slummeissa sellaiset olivat kaukainen unelma.


Kuulen ukkosen jyrähtävän lähettyvillä ja huomaan Leon tiukan ilmeen:


-Meidän olisi parasta mennä sisälle, ennen kuin tuo myrsky saavuttaa tämän paikan. Näytän hieman paikkoja, ja vien sinut sen jälkeen huoneeseesi, neiti Redwood. Luokkiin ja kirjastoon tulet tutustumaan huomenna muiden oppilaiden kanssa.


-Gwen… murahdan ja otan askeleen eteenpäin. Hän kävelee vierelläni ryhdikkäästi ja avaa minulle pian oven, kun olemme ohittaneet suihkulähteen.


Astuessamme sisälle saan tehdä töitä sen eteen, etten antaisi leukojeni loksahtaa auki. Tämä eteinen on aivan upea! Päässäni olleet ajatukset vain katoavat hetkeksi. En voi uskoa opiskelevani täällä! Leo huomaa ihastuneisuuteni ja virnistää, hänelle tämä on varmaankin vain arkinen oleskelutila, johon hän ei edes kiinnitä huomiota:


-Tässä on eteishallimme. Nämä portaat vievät juhlasaliin, sekä tietenkin koulun ylempiin kerroksiin. Nuo rappuset tuossa portaiden alla vievät luokkiin, joiden edessä on joko nolla tai yksi, hän viittoilee kolmea portaikkoa osoitellen. Kaksi portaikkoa nousee ylös komeina ja uljaina kaartuen, sekä vasemmanpuoleisten rappusten alla tosiaan on rappuset, jotka vievät alas. Askelmia koristaa punainen samettimatto, joka jatkuu näyttäen käytävää eteenpäin. Maton päässä kohoaa kaunis ikkuna ulos, josta valo kimmeltää taianomaisesti sisään.


-Me suuntaamme kuitenkin tästä ovesta, oikealla puolellanne, kohti lepohuonetta ja ruokalaa.


-Eli, jos minun täytyy mennä luokkaan 180, se on alapuolellamme? kohotan kulmakarvojani, ennen kuin liikun mihinkään. Leo nyökkää kohteliaasti avaten oven edessään, joka johtaa ruokalaan. Huomaan linjaston vasemmalla puolellani, ja pöytiä ympäri oikeanpuoleista seinustaa. Toisin kuin tavallisissa lukioissa, täällä on eri kokoisia pöytiä. Kahdelle, neljälle, kuudelle, kahdeksalle, kymmenelle ja neljälletoista ihmisille. Tämäkin on mahtavaa! Saan istua yksin, jos siltä tuntuu. Ilman, että tunnen suurta ahdistusta siitä, että varaisin koko pöydän itselleni.


Kiinnitän huomiota vastapäisessä seinässä olevaan oviaukkoon. Näen täältä jo rappuset ylös ja alas. Tämä paikka tuntuu valtavalta… Leo lähtee harppomaan ruokalan läpi, vailla murheita. Yritän pysyä hänen mukanaan, ilman, että kiirehtisin. Sali on kauniisti sisustettu. Tummat seinät sopivat täydellisesti suurista ikkunoista tulevaan auringonvaloon, joka on aikeissa mennä piiloon myrskypilvien taakse. Huomaan kauniita kynttelikköjä ympärilläni. Ne näyttävät hyvin vanhoilta, mikä sopii täydellisesti koulun muuhun estetiikkaan ja tunnelmaan. Vihreät samettiverhot imevät kuitenkin osan vähäisestä valosta, mikä tekee huoneesta hieman pimeämmän.


-Tässä tosiaan on ruokalamme. Nyt suuntaamme portaikkoon, josta pääsee kirjastoon, lepohuoneeseen ja henkilökunnan siipeen. Tässä siivessä on vain neljä kerrosta. Kirjastolle on kaksi kerrosta, ensimmäisessä on ruokala ja ylimmässä kerroksessa oleskeluhuone, Leo katsahtaa jälleen suuntaani tarkistaakseen pysynkö hänen tahdissaan. Sitten hän kääntyy portaikkoa kohti ja alkaa kapuamaan rappusia ylös.


-Mahtavaa, kunnon liikuntatuokio ihan vain siksi, että haluaa oleskeluhuoneeseen, hymähdän. Kuulen Leon naurahtavan ääneen. Hänen äänensä kuulostaa hunajaisen siirappiselta. Ihan oikeasti! Mikä hänessä on, kun pitää olla tuommoinen? Ensin hänen silmänsä yrittävät vangita minut otteeseensa, sitten hänen ruumiillinen olemuksensa ja nyt vielä hänen äänensä! Hän ajaa minut kohta hengiltä…


Pääsemme tasanteelle, jota koristaa kaksi marmoripylvästä. Kreikkalainen elementti, jota niin hartaasti rakastan. Pylväiden välissä on kaksi tammiovea, jotka muistuttavat koulun takana näkemiäni ovia. Nämäkin on terästetty tummalla metallilla.


-Tästä pääsee henkilökunnan siipeen. Ovi on lukossa, ja vain henkilökunnalla on avain. Jos sinulla on joskus asiaa heidän toimistoonsa, joudut odottamaan tässä, että he tulevat päästämään sinut sisään, Leo toteaa neutraalisti. Tällä kerralla hän katsoo minua silmiin. Huomaan hänen hartioidensa rentoutuvan. Tunnen itsenikin rauhallisemmaksi, jostain syystä, en ole enää niin jännittynyt.


Jatkamme rappusia ylöspäin. Katon korkeus saa minut tuntemaan itseni pieneksi ja hauraaksi. Marmoriseinät tuntuvat jylhiltä ja vahvoilta. Onneksi portaat päättyvät muutaman askelman päästä ja huomaan eteeni avautuvan oleskelutilan. Sohvia on aseteltu mukavasti ympäriinsä, muutama pöytä ja tuoli siellä täällä. Istumatyynyjä ja säkkituoleja. Tämä on ihana paikka! Tulen varmasti viettämään täällä paljon aikaa…


-Huomaan, että sinäkin pidät tästä paikasta, Leo hymähtää ja sipaisee hiussuortuvan korvani taakse. Kylmät väreet virtaavat kehoni läpi salamannopeasti. Taistelen punastumista vastaan. Ja nyt minulla on kuuma… ihan tosi! Tuo tuli ihan tyhjästä. Eihän hän voi noin tehdä! Vai voiko? Mikä itsekäs olento, kun hämmentää muiden tuntemuksia niin paljon! Että kehtaakin!


Leo jatkaa kävelyään, kuin mitään ei olisi tapahtunutkaan. Kohteleeko hän kaikkia samalla tavalla? Haluan selvittää sen, kun kouluun tulee lisää uusia oppilaita. Kävellessämme olohuoneen ympäri, näen, ettei se ole vain yksi iso tila, vaan tältä löytyy piano ja lukunurkkakin. Huoneesta on tehty kulmikas tarkoituksella ja ikkunoihin on tehty syvennykset. Jos tämä on olohuone, niin miltäköhän kirjasto näyttää?! Kehooni hiipii lämmön ja innostuneisuuden väreitä, joita en ole tuntenut vähään aikaan.


Havahdun Leon tuijotukseen. Haluan kääntyä ja katsoa häntä silmiin, mutta pelkään jääväni katsomaan niitä liian pitkäksi aikaa. Miksi hänellä pitää olla niin erikoiset silmät? Miksi ne lumoavat jokaisen, joka kehtaa katsoa häntä? Kuin hänet olisi kirottu kauneudella. Kuulen hänen kävelevän vierelleni. Nuo pehmeät, mutta varmat askeleet kantautuvat huoneen seinistä pehmeästi.


-Lähdetäänkö, neiti Redwood? Vai haluaisitko jäädä katselemaan tätä kauneutta vielä pidemmäksi aikaa? hänen hunajainen äänensä kehrää korvani vierellä. En taaskaan osaa liikkua, kehoni ei jännity, mutta kaikki toimintoni pysähtyvät. En osaa hengittää tai liikuttaa huuliani vastatakseni hänen kysymykseensä. Saatikka korjatakseni häntä sukunimeni käytöstä. Miksi tämä on niin vaikeaa? Miksi hänellä on niin hunajainen ääni, joka pehmentää jokaisen, jota sillä siunataan?


Leo katsoo minua jälleen. Nyt päätän kuitenkin kääntää katseeni häneen. Huomaan, kuinka hänen hiuksensa kaartuvat kauniisti, ruskean mustina, hänen otsalleen. Minun pitää vastata! Tämä hiljaisuus raastaa sieluni riekaleiksi:


-Gwen… ja kyllä, voimme jatkaa matkaa, saan sanotuksi kuivien huulieni takaa. Hän ei jää odottamaan minua, vaan lähtee kohti portaita kiitollisena vastauksestani. Kehoni on vieläkin sulaa hänen läheisyytensä ansiosta… Otan kuitenkin askeleen kääntyäkseni ja huomaan, että hän odottaa minua jo portaiden päässä. Kerää nyt itsesi!


Päädymme takaisin ilmavaan eteishalliin. Pääsen viimein jähmettyneisyydestäni. Leo ei kylläkään ole sanonut minulle mitään. Eikö hänen kuuluisi selittää minulle kaikkea tästä paikasta? Kertoa sisäpiireistä ja ihmisistä sekä opettajista? Kuolen halusta saada tietää yksityiskohtia tämän koulun historiasta ja sen ihmisistä, minkälaisia sosiaalisia normeja täällä käytetään, ja kuinka minun pitäisi kannatella itseäni tehdäkseni hyvän ja arvokkaan vaikutuksen, olematta kuitenkaan liian ylimielinen ja läpinäkyvä. En voi uskoa, että minun on itse selvitettävä tämä kaikki jälleen. Varsinkin täällä. Koulussa täynnä rikkaiden sukujen lapsia, joidenka vanhemmat ja heidän vanhempansa ovat käyneet saman koulutuksen.


-Näytän sinulle vielä vilaukselta suuren salin, ja jatkamme sitten sinun huoneeseesi, hän toteaa keskeyttäen ajatusten tulvan, kävellessään toisia rappusia ylös. Seuraan hänen kintereillään. Saan viimein olla omassa kehossani, ilman minkäänlaista reaktiota hänestä.


-Eikö sinun pitäisi selittää juttuja minulle? Kertoa tämän paikan ihmisistä ja sen sellaista? ääneni kuulostaa tiukalta ja kyseenalaistavalta, mutta eikö sen ole tarkoituskin? Mutta ehkä se on vähän liikaa? Leo naurahtaa. Hänen kasvoilleen leviää huvittunut ilme. Olenko minä hänen mielestään lapsellinen?! Toivon, että en pilannut omaa kuvaani hänen silmissään, sillä en todellakaan halua vaikuttaa lapselliselta ja hylätä mahdollisuuksiani tutustua muihin ihmisiin sekä ryhmiin ihmisiä. Jos hän ajattelee minun olevan lapsellinen, kuka tietää miten muut ihmiset näkevät minut? Vaikka tiedänkin, ettei sillä pitäisi olla merkitystä mitä muut minusta ajattelevat, ei se silti ole yhtä helppoa tunkea tulvivia ajatuksiani taka-alalle.


-Ehkä, mutta haluatko, että kerron? Tietenkin voin selittää sinulle kaikkea, mitä haluat kuulla. Mutta tunnut reagoivan voimakkaasti puheeseeni, hän virnistää keskeyttäen minut jälleen ja jatkaen kävelyään rentona. Kasvoni palavat. Tuo oli liikaa! En tiedä pitäisikö minun nauraa vai suuttua. Olen kuitenkin hieman ärtynyt, mutta enemmän hämilläni. Hän huomasi reaktioni?


-No tulen oppimaan itsekin ajan kanssa… tuhahdan vaimeana. Hän selvästi pitää minua lapsellisena. Vielä pahempaa, hän ajattelee minun pitävän hänestä! Se ei selvästikään pidä paikkaansa. Vannon sen! Tai sitten hän ajattelee minun olevan vain yksi tytöistä, jotka jumaloivat hänen olemustaan ja antavat hänen käyttää itseään hyväksi. Mikä iljettävä idiootti! Ensimmäinen tasanne tulee onneksi eteemme. Leo ottaa ryhdikkään ja liioitellun asennon ja pöyhistää rintakehäänsä kuin mikäkin lintu:


-Tässä näet käytävän, joka johtaa tyttöjen makuuhuoneisiin, neiti Redwood. Tätä tietä olkaa hyvä, hän sanoo muka vakavissaan ja viittoo minua kääntymään vasemmalle. Hän meinaa revetä nauramaan, kuten minäkin, mutta kävelen hänen ohitseen, kuin jonkin sortin aatelinen. Hän hymyilee huvittuneena ja jatkaa kulkuaan:


-Oikealla puolellanne näette oven, joka johtaa suureen saliin, hän sanoo vieläkin yliasiallisesti ja avaa oven, jotta voin kurkata sisään. Puhuuko hän aina tällä tavalla? Puhuvatko kaikki koulun oppilaat samoin? Miten ihmeessä minun pitäisi oppia englantia, jos juuri ja juuri osaan perussanaston?


Sali on kaunis! Se on jo koristeltu tervetulojuhlaa ja seremoniaa varten.


-Mutta jos tämä johtaa tyttöjen makuuhuoneisiin, niin mitä kautta pojat kulkevat? käännyn katsomaan häntä, välttäen tietoisesti hänen suklaanruskeita silmiänsä.


-Samanlainen käytävä menee poikien siipeen, toiselta puolelta salia, Leo katsoo silmiäni virnistäen. Jatkamme kävelyä hieman huvittuneina. Kuuntelen kuinka hänen askeleidensa kaiku haihtuu käytävän mattoon. Ikkunoihin on tehty ihanat syvennykset, jotka ovat pehmustettu tyynyin ja verhottu ohuin verhoin.


Edessämme näkyy jälleen tumma puuovi. Sen kahva on koristeellinen ja lukko muistuttaa jotain vanhaa tarinaa. Leo avaa kohteliaasti oven ja päästää minut ensin sisälle. Tunnen hänen kehonsa lämmön tunkeutuvan kehooni kävellessäni hänen ohitseen. Pidän hartiani rentoina ja hymyilen astuessani pienempään käytävään. Näen yllätyksekseni valkoisia ovia. Ne näyttävät liiankin uusilta eivätkä sovi koulun muihin tiloihin. Mutta onneksi tämä käytävä on tehty jokseenkin oviin sopivaksi. Saan hieman modernimman tunnelman tästä paikasta, mutta käytävä on pitkä ja näen myös rappuset vasemmalla puolellani. Ne on tehty metallista. Pitävät taatusti kolisevaa ääntä. Portaiden kaartuessa ylös ja alas, niiden keskelle on laitettu vain kaide. Jos katsahtaisin alas, näkisin seuraaviin kerroksiin. Askelmat on vuorattu vihertävällä, sametin tyylisellä, kankaalla.


Odotan ohjeita, tai sitä, että Leo ottaisi taas ohjat, mutta hän kaivaakin esiin paperilapun hänen pukunsa povitaskusta. Katselen hänen vakaita liikkeitään, kun hän taittelee kerman sävyisen lapun auki ja tiristää silmiään.


-Tässä sanotaan, että huoneesi sijaitsee neljännessä kerroksessa. Toisin sanoen yhdet portaat ylöspäin. Sinulla kävi tuuri! Minä nimittäin joudun kiipeämään seitsemänteen kerrokseen… Leo huokaa katsoen minuun hieman ymmällään. Lähden kävelemään portaita ylös. Huomaan, että allamme on yksi kerros ja yllämme ilmeisesti viisi. Leo kävelee takanani pehmein askelin.


-Ainiin! Vessa ja suihkutilat ovat samassa kerroksessa, jossa sisäänkäyntikin oli, hän toteaa astuessani käytävään pois rappusista. Huomaan sen näyttävän identtiseltä verrattuna edelliseen käytävään.


Huomaan Leon jälleen tihrustavan paperilappuaan. Miksi hän näyttää niin huvittavalta? Yritän pitää hymyni salassa, mutta kun hän kurottautuu paperin äärestä katsomaan minua, hänen ilmeensä muuttuu turhautuneen näköiseksi, vaikkei hän näytäkään mitään ulkoisesti. Jostain syystä uppouduin taas lukemaan hänen silmiänsä… ihan tosi! Minun täytyy lopettaa.


-418, hän tuhahtaa ja kävelee määrätietoisesti käytävän päähän. Suustani pääsee jonkin kuuloinen purskahdus, kun en meinaa kestää hänen huvittavuuttansa. Ja hänkö luuli, että minä olen lapsellinen ja huvittava?


-Mikä on niin hauskaa? Hän tuhahtaa kaivaessaan avainta huoneeni oveen. Katson poispäin ja pidättelen hymyäni.


-Ei mikään herra Delvaux.


Astun ensimmäisenä huoneeseeni. Näen ikkunasyvennyksen, joka on pehmustettu tyynyillä ja rakastun siihen sillä silmäyksellä. Katsahtaessani ympärilleni huomaan vaatekaapin, työpöydän sekä pehmeän näköisen, metallirunkoisen, sängyn. Tämä käy korkeatasoisesta hotellihuoneesta! Ranskassa jaoin huoneeni ties kenen kanssa aina silloin tällöin, eikä siellä ollut näin kallisarvoisen näköistä huonekalustoa. Sänkyni jouset olivat jo kuluneet ja välillä nukuin vain ohuella patjalla lattialla…


Mitään ajattelematta jätän laukkuni maahan ja ponnahdan sängylle. AHHHH, tämä on taivaallinen! Tulenkohan koskaan poistumaan täältä? Leo huomaa ihastukseni, mikä saa hänen suupielensä kaartumaan ylöspäin:


-Hyvä, kun tykkäät huoneestasi. Saat sisustaa sitä mielesi mukaan, kunhan et kolistele nukkumaanmenoajan jälkeen.


Katson hänen olemustaan ja huomaan, että hän ei ole varma siitä, mitä hänen pitäisi tehdä seuraavaksi. Muut rikkaat lapset varmaan näkevät nämä huoneet luutakomeroina. Miten en ajatellut sitä, että hän saattaisi odottaa minun nyrpistävän nenääni inhosta? Nuori mies seisoo ovellani ja katsoo minun liikkeitäni ruskeilla silmillään. Hän selvästi tahtoisi jäädä tänne hetkeksi, mutta päättää tehdä lähtöä:


-Selvä. Tämä on kiertueemme loppu. Näet muita oppilaita huomenna lisää, ja toivon, että hankit ystäviä, niin sinun on helpompi olla täällä. Ruoka tarjoillaan tänään huoneeseesi illemmalla, joten kannattaa jättää tutkimusretket myöhemmälle ja kotoutua tänään sekä kerätä voimia huomiselle.


Nousen uudelta sängyltäni ja kävelen hänen luokseen. Huomaan hänen reagoivan minun lähestymiseeni hieman jännittyneenä. Hän ei selvästikään osaa ennakoida vielä aikeitani. Voisin ryöstää hänet tällä hetkellä niin huomaamattomasti, että hänellä kestäisi yli tunti ymmärtää kalliin kellonsa tai taskussa olleen puhelimen katoamisen. Tai voisin puukottaa hänet, jos hän yrittäisi jotain…


Kuitenkin vain niiaan hänelle dramaattisesti ja väläytän lempeän hymyn kasvoilleni. Ei kukaan heistä oikeasti käyttäydy näin, mutta joissain elokuvissa niin silti tehdään vanhoissa kouluissa. Hän kumartaa hieman huvittuneena ja laittaa kätensä olkapäälleni. Pituuseromme ei ole paljoa, mutta hänen kosketuksensa tuntuu silti oudolta. Vatsanpohjassani muljahtaa jokin hänen katsoessani minua veljellisesti…


-Jos eksyt, voit kysyä muilta neuvoa. Jos tarvitset apua, olen tukenasi. Jos olet ongelmissa, etsi minut käsiisi, niin voin yrittää auttaa, Leo toteaa uppoutuen tällä kertaa minun harmaan vihertävän sinisiin silmiini. Hän tekee viimein lähtöä, mutta pysähtyy pikaisesti:


-Ainiin! Kaapista löydät koulupukuun kuuluvat vaatteet. Saat yhdistellä niitä makusi mukaan, mutta omia asusteita ei sallita. Kynsilakka ja meikki ovat sallittuja, kunhan eivät ole liian radikaaleja, hajusteet on kielletty, Leo toteaa ja poistuu jättäen minut yksin huoneeni keskelle seisomaan.










Luku 4


Huokaisen. Olen oikeasti täällä, minulla on oma huone ja aion oikeasti aloittaa opiskelun! Tunnen oloni pieneksi ja haavoittuvaiseksi. Minun olisi tarkoitus hankkia ystäviä ja oikeasti pärjätä täällä, sekä tehdä töitä siivoojana… Kuinka tulen selviämään tästä kaikesta? Miten voin ikinä päästä heidän tasolleen? Miten voin edes ymmärtää heitä, kun meillä on niin erilaiset lapsuudet ja vanhemmat? Minun pitäisi jotenkin opetella käyttäytymään kuin he, etten erottuisi joukosta liikaa. Mutta miten rikkaat ihmiset sitten käyttäytyvät?


En halua ottaa Leosta mallia. Hän vaikuttaa normaalilta, mutta on selvästi täynnä itseään ja ajattelee kaikkien lankeavan hänen eteensä, jos hän haluaa heiltä jotain. En halua menettää itseäni yrittäessä käyttäytyä kuten he. En halua olla ilkeä huomaamattomasti. Olen tottunut aukomaan päätäni, jos huomaan epäoikeudenmukaisuutta tai jonkun haastavan asemaani. Emme me lapsina menneet vanhempiemme helmoihin itkemään vaan haastoimme turhaa riitaa kaikkien kanssa kaduilla. Täällä ilkeyttä on se mitä jätetään sanomatta ja tekemättä. Ihmiset eivät ikinä puhu suoraan vaan lepertelevät veitsen terävällä kielellään hienotunteisesti. Se on ehkä loukkaavampaa kuin päänaukominen suoraan kasvoille.


Avaan tummasta puusta tehdyn vaatekaappini ovet ja katsahdan sen sisältöä. Neljä tummanvihreää hametta, kaksi erilaista jakkua, kahdet mustat nilkkurit sekä yhdet talvisaappaat. Niiden lisäksi lenkkarit, kaksi mustaa ja kaksi valkoista kauluspaitaa sekä musta toppi ja t-paita. Legginsejä on kaksi kappaletta, yksi talvitakki, pipo, kaulahuivi sekä mustat suorat housut. On siinä vaatteita! Mutta siivoojan asu puuttuu… Minun täytyy varmaankin hankkia se henkilökunnalta huomenna.


Katsahdan laukkuuni. Mitä minä pakkasinkaan siihen? Kävelen laukkuni luokse ja polvistun avaamaan sen. Kyniä, paperia, vihkoja, kuulokkeet, meikkejä ja muita hygienia- ja kauneustuotteita sekä hieman herkkuja. Onnekseni en ottanut vaatteitani, sillä ne ovat niin kuluneita ja koin syömiä, että täällä niitä voisi käyttää lattialuuttuina. Ihme, ettei Leo kommentoinut vaatetustani tullessani.


Puran tavarani asetellen ne kaappiini ja yöpöytäni laatikkoon. Kaiveltuani kaappia vielä lisää löydän alusvaatteita, sukkia sekä pyyhkeitä ja muutaman mustan ja vihreän kravatin. Harmittaa, kun ei ole nahkatakkia tai shortseja eikä verkkosukkiksia… Istahdan sängylleni ja hengähdän jälleen. Aikaa ei kerkeä kulua paljoa, kun oveeni jo koputetaan.


-Iltaa neiti Redwood! Tässä olisi teidän ruokanne, kuulen käheän äänen tervehtivän ja avaan oven sillä samalla. Pienikokoinen nainen työntää huoneeseeni kärryn, jossa on ruokani tarjottimella ja muidenkin annoksia. Hänen hiuksensa on piilotettu mustan huivin alle ja hänellä on yllään musta kaapua muistuttava leninki, joka ulottuu hänen nilkkojensa yläpuolelle. Jaloissaan hänellä on mustat nilkkurit, jotka näyttävät samoilta, kuin minunkin kaapissani olevat. Yllätyksekseni huomaan henkilökunnan vaatteiden olevan hyvälaatuisempaa, kuin monella entisen ystäväpiirini vaatteet.


-Iltaa! Tervehdin iloisena.


Hänen äänessänsä ei ole hitustakaan alemmuuden tunnetta tai muutakaan vähättelevää. Näkeekö hän lävitseni? Näkeekö hän, etten oikeasti ole eliittiä? Nainen asettaa tarjottimen työpöydälleni, johon olen asetellut muutaman kynttilän ja kuvan perheestäni. Hän katsahtaa minua pikaisesti, niiaa ja on jo lähdössä, kun tajuan kysyä:


-Anteeksi, sattuisitko tietämään, mistä voisin saada siivoojan puvun ja varusteet?


-Voin tuoda ne teille huomenaamuna, neiti Redwood. Tarvitsemasi tarvikkeet löydät siivouskomerosta, joka on sijoitettu henkilökunnan siipeen, tummapukuinen nainen toteaa hennosti.


-Kuulin, että sinne tarvitsisi avaimen?


-Ainiin… olette oppilas… sisäkkö toteaa. Katson häntä kysyvänä, mutta yritän silti näyttää lempeältä. En vieläkään huomaa mitään muutosta hänen käytöksessään tai asenteessaan. Luuleeko hän, että olen vain osa henkilökuntaa, enkä arvokas oppilaaksi? Kuitenkin hän teitittelee minua. Miksi? Ja miksi en itse hoksannut tehdä samoin? Vai kuuluuko minun edes teititellä häntä? Englannin kielessä se kuulostaa muutenkin niin samanlaiselta! Ehkä hän ei erottanut sinutteluani aksenttini takaa… Ahdistuneisuuteni alkaa hiipiä jälleen mieleeni ja haluaisin saada vain olla itsekseni.


-Voin selvittää rouva Yamilta asiaa ja vuoronne. Ilmoitan asiasta teille, kun saan lisää tietoa, hän sanoo ja lähtee sanomatta mitään muuta. Oven sulkeutuessa ryntään työpöytäni ääreen. Ruoka tuoksuu taivaalliselta. En ole saanut yhtä hyvälaatuista ruokaa vähään aikaan, sillä kotona äiti ei pystynyt tekemään kovinkaan erikoisia annoksia. Rouva Yamin luona söin pääasiassa jäänteitä ja joskus sain jotain parempaa, mutta ei sekään ollut mitään verrattuna tähän! Perunamuusia ja paahdettua lohta vihannesten sekä rusehtavan kastikkeen kera. Tämä maksaa varmaan omaisuuksia!


~


Syötyäni laitan astiat käytävään, oveni ulkopuolelle, niin kuin sisäköltä saamissa ohjeissa luki. Puhelimeni takavarikoitiin, joten päätän kaivaa esille kirjan, joka on jätetty sänkyni tyynyn alle pienen lapun kanssa:


”Onneksi olkoon kouluun pääsystä! Tässä on jotain, mikä kannattaa lukea, jotta sopeutuisit paremmin muiden korkeatasoisten oppilaiden joukkoon, ja oppisit samalla hieman lisää etikettiä.

